**Vegyél részt a X. Kárpát-medencei Életmese felolvasó- és illusztráló versenyen**

A „Mosolyvirág” Nagycsaládosok Debreceni Egyesülete idén jubileumi alkalommal hirdeti meg a X. Kárpát-medencei Életmese felolvasó- és illusztráló versenyét, amely október 12-én kerül megrendezésre Debrecenben. Akik azonban a nagy távolság miatt nem tudnak személyesen részt venni, azoknak van lehetőségük online formában csatlakozni a versenyhez.

**Az Életmese felolvasó verseny leírása**

A *személyes, jelenléti felolvasó versenyt* Debrecenben, a Simonffy utca 21. sz. alatti Ifi házban október 12-én, 10.00-tól rendezik meg. A verseny két fordulóból áll. A versenyzőknek először a kötelező részletet, majd a szabadon választott mintegy 3 perces szöveget kell felolvasni. A versenyre **a nevezést szeptember 30-ig** várják.

Az *online versenyzőktől* 1-1,5 perces videó beküldését kérik, melynek beküldési határideje: **szeptember 30**. A videófelvétel, az egyértelmű beazonosítás érdekében - a név, korcsoport és a település – elmondásával kezdődjön. Majd egy szabadon választott részlet felolvasását kell tartalmaznia, az eddig megjelent bármelyik Életmese kötetből, melyek a [www.mosolyvirag.hu](http://www.mosolyvirag.hu) weboldalról tölthetőek le. A videó mellé, kérik, hogy csatolják a jelentkezési lapot is.

**Az Életmese illusztráló verseny pályázati leírása**

A versenymunkának az Életmese kötetben eddig megjelent, szabadon választott történetet kell illusztrálnia. A pályázó adatai mellett, fontos a versenyzőknek a pályamunkán feltüntetni az illusztrált Életmese kötet megjelenési évszámát és a választott történet oldalszámát is. A rajzokat **szeptember 30-ig várják**, melyet a jelentkezési lappal együtt kell elküldeni az eletmese2024@gmail.com e-mail címre.

A szervezők az online beküldött pályamunkákból készült válogatást a [www.mosolyvirag.hu](http://www.mosolyvirag.hu) weblapra, illetve a Mosolyvirág Nagycsaládosok Debreceni Egyesülete Facebook-oldalára töltik fel.

Minden résztvevő arany, ezüst vagy bronz fokozatú minősítő elismerésben részesül.

A jelentkezéseket az alábbi korcsoportokban várják:

1. korcsoport: alsótagozat,

2. korcsoport: felső tagozat,

3. korcsoport: 15 és 38 éves kor közöttiek,

4. korcsoport: 38 év felettiek.

Az érdeklődők a versenyek további részleteiről a +36/20-312-8584 vagy a +36/30-928-0899-es mobilszámon kaphatnak tájékoztatást.

A felolvasó- és az illusztráló versenyre a jelentkezési lap, valamint a kötelező, felolvasandó részletek a www.mosolyvirag.hu honlapon találhatók meg.